Nordjyllands Politi beder om offentlighedens hjælp til at finde tre teenagere, som har været væk i næsten fire dage. Det er vigtigt, at de bliver fundet snarest, da den ene af de unge er på receptpligtig medicin, men det har han ikke fået i de seneste dage, mens han har været forsvundet. Det oplyser politiassistent hos Nordjyllands Politi, Christina Beck. Der er tale om en dreng på 15 år og et tvillingepar på 13 år - en dreng og en pige. De tre unge forsvandt natten til mandag fra Semaiskolen i Brønderslev, som er en institution for utilpassede unge. Siden har politiet ledt efter dem. De er sidst set på Mors tirsdag, og onsdag har politiet sporet de unge til Frederiksværk. Man har talt med familiemedlemmer til de unge, men dog uden resultat. Derfor beder politiet nu om hjælp til at finde de unge. Oplysninger i sagen kan gives til Nordjyllands Politi på telefon 96 30 14 48.
Tre teenagere fra en institution i Brønderslev er væk på fjerde dag.